Vendsyssel har seks point for to kampe efter sin 3-2-sejr i Esbjerg lørdag. Lucas Jensen, Sebastian Czajkowski og Brandao kom på tavlen, mens Adrian Petre scorede to for værterne.

Esbjerg afviklede lørdag sin hjemmebane-premiere, da de havde besøg af medoprykkerne Vendsyssel, der skulle forsøge at følge op på sin 3-2-sejr over OB sidste weekend.

Esbjerg startede spillemæssigt bedst og havde chancer til både Adrian Petre og Anders Dreyer i en livlig indledning, hvor Vendsyssel ellers havde den største chance.

Midtbanespilleren Moses Opondo bankede således bolden fladt på stolpen efter 13 minutter og var dermed tæt på at blive målscorer for anden uge i træk.

Tempoet faldt en smule, men det var stadig Esbjerg, der havde mest. Vendsyssel-keeper Nicolai Flø reddede Dreyers fine forsøg, og Jacob Lungi Sørensen headede forbi for værterne.

Mod spillets udvikling slog Vendsyssel imidlertid til et par gange kort inden pausen.

Først headede Lucas Jensen i bageste område Daniel Christensens fine indlæg i nettet via den ene stolpe, og kort efter endte en dødbold for fødderne at EfB-backen Daniel Anyembe, der ville cleare, men i stedet ramte Sebastian Czajkowski i hovedet, hvorfra bolden gik i nettet til 0-2.

Esbjerg kom dog glimrende ud til anden halvleg og fik hurtigt reduceret, da Dreyer fandt Anyembe, der fladt slog et indlæg, som Petre omsatte til sit første sæsonmål.

Esbjerg truede endnu et par gange, men Flø var på plads, ligesom Jeppe Højbjerg var det i den anden ende, da indskiftede Sedi Adekoya bød sig til.

Efter 70 minutter kom kampens fjerde mål, da Opondo fandt Washington Brandao, som efter et par træk sendte bolden gennem benene på Agus Garcia og i nettet.

Efter en lille pause tog kampen igen fart i de sidste ti minutter, hvor Esbjerg pressede nordjyderne langt tilbage. Efter en dødbold lagde Garcia bolden til rette for Petre, som med sit andet mål reducerede til 2-3.

Herefter fulgte adskillige store Esbjerg-muligheder tæt under mål, men Flø var på plads, og Vendsyssel-defensiven kæmpede heroisk.

Vendsyssel holdt hjem og ligger nu som foreløbig etter i Superligaen med seks point og en målscore på 6-4.